NÁJOMNÁ ZMLUVA
Uzatvorená medzi

prenajímateľom:
         

Obec ŠURIANKY


        

Šurianky 54, 951 26

        

Zastúpená starostom obce PaedDr. Marekom Peňaškom
                  

IČO: 00308498

                  

Bankové spojenie: Prima banka Slovensko, a. s.


        

Číslo účtu: 0806220010/5600

        

IBAN: SK13 5600 0000 0008 0622 0010







a

nájomníkom:

                   

Meno a priezvisko:


      

Dátum narodenia:

                

Trvalý pobyt:




I.

Preambula


Táto nájomná zmluva upravuje nájom bytu postaveného s podporou štátu prostredníctvom Ministerstva výstavby a regionálneho rozvoja Slovenskej republiky a úverov zo Štátneho fondu rozvoja bývania a je uzatvorená podľa ustanovení § 685 a nasledujúceho zákona č. 40/1964 Zb. Občiansky zákonník v znení neskorších predpisov, na základe Zákona č.443/2010 Z. z. o dotáciách na rozvoj bývania a o sociálnom bývaní a Všeobecne záväzného nariadenia obce Šurianky č. 02/2026 o nakladaní s nájomnými bytmi vo vlastníctve obce Šurianky (ďalej len ako „VZN č. 02/2026).
II.

Predmet nájmu

Prenajímateľ je výlučným vlastníkom nasledovných nehnuteľností:

· 3 izbového bytu č. 4, na 1. poschodí vedenom na meno prenajímateľa v celosti, nachádzajúcom sa v bytovom dome na par. č. 76/8 v katastrálnom území obce Šurianky so súpisným číslom 228,
· spoločných častí a spoločných zariadení bytového domu na par. č. 76/8 v katastrálnom území obce Šurianky, súpisné číslo 228,
Predmetom nájmu podľa tejto nájomnej zmluvy je:

· 3 izbový byt č. 4., na 1. poschodí vedenom na meno prenajímateľa v celosti, nachádzajúcom sa v bytovom dome na par. č. 76/8 v katastrálnom území obce Šurianky so súpisným číslom 228, vrátane vybavenia bytu, ktoré je presne špecifikované v Evidenčnom liste bytu tvoriacom neoddeliteľnú časť tejto nájomnej zmluvy
· spoločné časti a spoločné zariadenia bytového domu na par. č. 76/8, v katastrálnom území obce Šurianky so súpisným číslom 228.
III.

1. Prenajímateľ prenecháva za odplatu – za nájomné a úhradu za plnenia poskytované s užívaním predmetu nájmu dohodnuté v článku VII. tejto nájomnej zmluvy, nájomníkovi predmet nájmu (byt s príslušenstvom a spoločné časti a spoločné zariadenia bytového domu) uvedený v článku II. tejto nájomnej zmluvy, aby ho nájomník počas trvania nájomného vzťahu užíval.

2. Spolu s nájomníkom majú právo predmet nájmu užívať osoby žijúce s ním v spoločnej domácnosti a uvedené v Evidenčnom liste, ktorý tvorí neoddeliteľnú súčasť tejto nájomnej zmluvy.

3. Nájomník vstupuje do užívania predmetu nájmu uvedeného v článku II. tejto nájomnej zmluvy dňom platnosti a účinnosti tejto nájomnej zmluvy.
4. Platnosť a účinnosť nájomnej zmluvy je od 16. septembra 2026.
5. Kvalita, vybavenie, charakteristika predmetu nájmu, stav predmetu nájmu v akom tento nájomník preberá a služby spojené s užívaním predmetu nájmu sú bližšie špecifikované v Evidenčnom liste, ktorý je neoddeliteľnou súčasťou tejto nájomnej zmluvy.

IV.

Doba nájmu a opakované uzavretie nájomnej zmluvy
1. Táto nájomná zmluva je v zmysle VZN č. 02/2026 uzatvorená na dobu určitú, ktorá je tri roky a končí dňom 15. septembra 2029.
2. Platnosť a účinnosť tejto nájomnej zmluvy nastáva jej podpisom oboma zmluvnými stranami 16. septembra 2026.
3. Po skončení doby, na ktorú bola uzavretá nájomná zmluva, môže prenajímateľ opätovne uzavrieť nájomnú zmluvu s nájomníkom a to na základe žiadosti o opakované uzatvorenie nájomnej zmluvy zaslanej prenajímateľovi najneskôr 3 mesiace pred uplynutím doby nájmu. Pri posudzovaní opakovaného nájomného vzťahu musí žiadateľ spĺňať podmienky vyplývajúce z platných právnych predpisov.

4. Ak sa nájomník posledných 6 mesiacov pred skončením platnosti nájomnej zmluvy omeškal s platbou nájomného, prípadne mal nájomník alebo niektorý člen domácnosti iné nevyrovnané záväzky voči obci, opakovaná nájomná zmluva sa uzatvára najviac na jeden rok. Toto platí aj v prípade, ak je na tieto záväzky uzavretá platná dohoda o splátkovom kalendári.
V.

Povinnosti prenajímateľa a nájomníka
1. Prenajímateľ je povinný odovzdať nájomníkovi byt v stave spôsobilom na riadne užívanie a zabezpečiť nájomníkovi plný a nerušený výkon práv spojených s užívaním bytu.

2. Nájomník je povinný dodržiavať všetky povinnosti vyplývajúce z nájmu bytu podľa osobitného ustanovenia Občianskeho zákonníka o nájme bytu, najmä je povinný platiť nájomné, úhradu za plnenie poskytované s užívaním bytu podľa osobitného predpisu.
3. Nájomník je povinný ohlásiť každú zmenu týkajúcu sa tejto zmluvy, predovšetkým zmeny údajov nájomníka a údajov osôb žijúcich spoločne s nim v domácnosti.

4. Nájomník je povinný bezodkladne ohlásiť každú osobu bývajúcu spoločne s nájomníkom po dobu dlhšiu ako 14 dní.

5. Nájomník a všetky osoby v ním bývajúce sú povinní, najneskôr v lehote 30 dní od uzavretia nájomnej zmluvy, požiadať obec o prihlásenie na trvalý alebo prechodný pobyt na adrese nájomného bytu.

6. Ak je nájomník vlastníkom alebo držiteľom psa, ktorý je chovaný v byte, je nájomník povinný bezodkladne túto skutočnosť náležitou formou ohlásiť prenajímateľovi.

7. Nájomník a osoby s nim žijúce v domácnosti sú povinné dodržiavať zásady nakladania s komunálnym odpadom. Za nedodržiavanie disciplíny bude nájomníkovi uložená pokuta podľa príslušného všeobecne záväzného nariadenia obce.

8. Nájomník je povinný uhradiť v plnej výške závady a poškodenia, ktoré v byte, ktorý je predmetom nájomnej zmluvy, v inom byte alebo na spoločných častiach a spoločných zariadeniach obytného domu  spôsobí sám alebo tí, ktorí s ním bývajú. Ak nájomník nesplní túto svoju povinnosť, má prenajímateľ právo po predchádzajúcom upozornení nájomníka poškodenia odstrániť a požadovať od nájomníka náhradu.
9. Prenajímateľ je oprávnený v prípade, že počas doby nájmu vznikne dôvod na použitie finančnej zábezpeky podľa článku IX. tejto nájomnej zmluvy na splácanie nájomného, úhrady za plnenia spojené s užívaním predmetu nájmu a nákladov za prípadné poškodenie predmetu nájmu zo strany nájomcu a osôb, ktoré žijú spolu s nájomcom v byte, prostriedky z finančnej zábezpeky v rozsahu dlžnej sumy použiť na splácanie nájomného, úhrady za plnenia spojené s  užívaním predmetu nájmu a nákladov za prípadné poškodenie predmetu nájmu, a to do úplného vyčerpania finančnej zábezpeky. Finančná zábezpeka však musí byť nájomcom následne doplnená do pôvodnej výšky a to najneskôr do 90 dní odo dňa čerpania finančnej zábezpeky
10. Nájomník nie je oprávnený vykonávať v byte žiadne zmeny a stavebné úpravy a to ani na svoje náklady. V prípade stavebných úprav, ktoré bude vykonané na zariadení bytu, bude nájomník vyzvaný na uvedenie bytu do pôvodného stavu.
11. Nájomník je povinný bez zbytočného odkladu oznámiť prenajímateľovi potrebu všetkých opráv v byte, ktoré má znášať prenajímateľ a umožniť ich vykonanie, inak zodpovedá za škodu, ktorá nesplnením tejto povinnosti vznikla.
12. Nájomník berie na vedomie, že za škodu spôsobenú na spoločných častiach a zariadeniach obytného domu zodpovedá v rovnakom pomere spolu s ostatnými nájomníkmi obytného domu s výnimkou prípadov, kedy sa preukáže zavinenie konkrétnou osobou.
13. Prenajímateľ a ním poverené osoby je oprávnený požadovať prístup k predmetu nájmu za účelom vykonania kontroly či nájomca predmet nájmu užíva riadne a či riadne požíva plnenia, ktorých poskytovanie je spojené s užívaním predmetu nájmu ako aj za účelom vykonania opráv, ktoré znáša prenajímateľ. Nájomca je povinný umožniť  prístup do bytu prenajímateľovi, zamestnancov príslušných úradov a kontrolných orgánov.
14. Nájomník bytu je povinný umožniť vstup do bytu v prípade čistenia komína, revízií a údržby.
15. Počas životnosti týchto zariadení, ktoré sú súčasťou bytu (kuchynská linka, sporák, kotol) resp. vybavení bytu nájomník na ich výmenu nemá nárok.

VI.

Nájomné a úhrada za plnenie poskytované s užívaním predmetu nájmu
1. Nájomné za užívanie predmetu nájmu ako aj výška úhrady za plnenia spojené s užívaním predmetu nájmu sú špecifikované v Evidenčnom liste, ktorý tvorí neoddeliteľnú súčasť tejto nájomnej zmluvy.
2. Nájomné za užívanie predmetu nájmu a úhrada za plnenia spojené s užívaním predmetu nájmu  musia byť nájomníkom uhrádzané bezhotovostným prevodom  na účet prenajímateľa vedený v banke Prima banka Slovensko, a.s.
Číslo účtu 0806220010/5600, IBAN: SK1356000000000806220010,
variabilný symbol  /VS/ -svoje rodné číslo
3. Nájomné za nájomné byty sa uhrádza vždy do 25. dňa mesiaca nájmu.

4. Nezaplatenie nájomného je hrubým porušením nájomnej zmluvy a má za následok výpoveď nájomnej zmluvy.

5. Ak nájomník nezaplatí nájomné alebo preddavky na úhradu za plnenia poskytované s užívaním bytu do piatich dní po ich splatnosti, je povinný zaplatiť prenajímateľovi penále z omeškania vo výške 0,1% z dlžnej sumy za každý deň omeškania, najmenej však 0,83 Eura za každý aj začatý deň z omeškania.
6. Úhrada za plnenia spojené s užívaním spoločných priestorov  je zálohová a voči skutočným nákladom sa vyúčtováva jedenkrát ročne, a to po ukončení zúčtovacieho obdobia, ktorým je kalendárny rok, do 30.5. nasledujúceho kalendárneho roka.
7. Nájomník je povinný uhradiť prípadný nedoplatok zistený pri vyúčtovaní záloh a skutočných nákladov do 15 dní po tom, čo mu bola výška nedoplatku prenajímateľom oznámená.

8. V prípade zmeny rozhodujúcich skutočností pre určenie výšky nájomného má prenajímateľ právo výšku nájomného zmeniť.
9. Výšku mesačných zálohových platieb za plnenia spojené s užívaním predmetu nájmu má prenajímateľ právo zvýšiť ak je pre to dôvod vyplývajúci zo zmeny skutočností rozhodujúcich pre určenie výšky úhrad za plnenia spojené s užívaním predmetu nájmu.
10. Zmenu výšky nájomného a zmenu výšky zálohových platieb za plnenia spojené s užívaním predmetu nájmu je prenajímateľ oprávnený realizovať od 1. dňa kalendárneho mesiaca nasledujúceho po skutočnosti, ktorá dáva prenajímateľovi tieto zmeny vykonať.
11. V prípade zmeny výšky nájomného alebo zálohových platieb za plnenia spojené s užívaním predmetu nájmu bude prenajímateľom táto zmena uvedená v Evidenčnom liste, ktorý je neoddeliteľnou súčasťou tejto nájomnej zmluvy.

VII.

Skončenie nájmu.

A. Uplynutím doby nájmu.


Zmluvný vzťah medzi účastníkmi tejto nájomnej zmluvy končí uplynutím doby, na ktorú bolo jeho trvanie podľa článku IV. tejto nájomnej zmluvy obmedzené.

B. Dohodou


Zmluvný vzťah medzi účastníkmi tejto nájomnej zmluvy je možné kedykoľvek počas jeho trvania ukončiť na základe písomnej dohody oboch zmluvných strán, a to ku dňu, ktorý bude v tejto dohode o zániku zmluvného vzťahu vyslovene určený. 
C. Výpoveďou

Zmluvný vzťah medzi účastníkmi tejto nájomnej zmluvy je možné počas jeho trvania ukončiť na základe výpovede jednej zo zmluvných strán. Výpoveď musí mať písomnú formu a dôvod výpovede sa musí  vo výpovedi skutkovo vymedziť tak, aby ho nebolo možné zameniť s iným dôvodom, inak je výpoveď neplatná. Dôvod výpovede nemožno dodatočne meniť.


Ak bola daná písomná výpoveď, končí sa nájom bytu uplynutím výpovednej lehoty, ktorá je tri mesiace a začína plynúť prvým dňom mesiaca nasledujúcom po mesiaci, v ktorom bola nájomníkovi, resp. prenajímateľovi doručená výpoveď.


Prenajímateľ môže nájomnú zmluvu vypovedať len z dôvodov uvedených v ustanovení § 711 ods. l písm. c) až g) zákona č.40/1964 Zb. Občianskeho zákonníka v znení neskorších predpisov.


Nájomník môže nájomnú zmluvu vypovedať z akéhokoľvek dôvodu. Výpoveď doručuje prenajímateľovi najneskôr tri mesiace pred plánovaným ukončením doby nájmu. V prípade, ak bude prenajímateľovi doručená výpoveď v kratšej lehote, ako tri mesiace pred plánovaným skončením nájmu, bude prenajímateľ krátiť zúčtovanie zábezpeky nájomníkovi vo výške nájmu za každý deň od zaplatenia posledného nájmu do doby uzatvorenia nájomnej zmluvy s novým nájomníkom, najviac však vo výške trojmesačného nájomného.
VIII.
Spoločné ustanovenia k skončeniu nájmu


Ak sa nájom skončí, je nájomník povinný vrátiť predmet nájmu vyprataný v stave zodpovedajúcom riadnemu užívaniu predmetu nájmu počas trvania nájomného vzťahu s prihliadnutím na obvyklé opotrebenie. V opačnom prípade je nájomník povinný prenajímateľovi uhradiť náklady vynaložené na opravy a práce súvisiace s uvedením predmetu nájmu do pôvodného stavu s prihliadnutím na obvyklé opotrebenie.
Prenajímateľ po skončení nájmu nie je povinný uhradiť nájomníkovi náklady na stavebné úpravy a iné podstatné zmeny, ktoré nájomník vykonal na predmete nájmu. 

IX.
Osobitné ustanovenia

V súlade s ustanovením § 12 ods.7 zákona č. 443/2010 Z. z. o dotáciách na rozvoj bývania a o sociálnom bývaní sa nájomca v termíne najneskôr tri dni pred podpísaním zmluvy o nájme bytu zaväzuje uhradiť prenajímateľovi na účet IBAN: SK75 5600 0000 0008 0622 8012 finančnú zábezpeku za užívanie predmetu nájmu vo výške 1 160,82 €. Finančná zábezpeka bude slúžiť na zabezpečenie splácania nájomného, úhrady za plnenia spojené s užívaním predmetu nájmu a nákladov za prípadné poškodenie predmetu nájmu zo strany nájomcu a osôb, ktoré žijú spolu s nájomcom v byte. 

V prípade, ak dôjde k skončeniu nájmu z dôvodov uvedených v článku VII. tejto zmluvy, prenajímateľ vráti nájomcovi uhradenú finančnú zábezpeku vo výške 1 160,82 €, ktorú uhradil pred podpisom nájomnej zmluvy po odrátaní neuhradených nákladov vzniknutých počas doby nájmu. 

V prípade, že počas doby nájmu nevznikne dôvod na použitie vyššie uvedenej finančnej zábezpeky na splácanie nájomného, úhradu za plnenia spojené s užívaním predmetu nájmu a nákladov za prípadné poškodenie predmetu nájmu, po skončení nájmu je prenajímateľ povinný vrátiť nájomcovi finančnú zábezpeku do 30 kalendárnych dní od skončenia nájmu. 

V prípade, že počas doby nájmu vznikne dôvod na použitie vyššie uvedenej finančnej zábezpeky na splácanie nájomného, úhrady za plnenie spojené s užívaním predmetu nájmu a nákladov za prípadné poškodenie predmetu nájmu, po skončení nájmu je prenajímateľ povinný vrátiť nájomcovi finančnú zábezpeku v zostávajúcej výške zodpovedajúcej po znížení finančnej zábezpeky o sumy, ktoré boli prenajímateľom použité na splácanie nájomného, úhrady za plnenia spojené s užívaním predmetu nájmu a nákladov za prípadné poškodenie predmetu nájmu, a to do 30 kalendárnych dní od skončenia nájmu.
X

Záverečné ustanovenia

1. Do nájmu nie je zahrnutá daň z nehnuteľnosti, vodné, stočné, elektrická energia/mimo spoločných priestorov/, zemný plyn a poplatok za likvidáciu odpadu/pod stočným sa rozumie prevádzka ČOV/čističky odpadových vôd/, televízny príjem. Nájomník si bez súhlasu prenajímateľa nemôže svojvoľne zriadiť iného prevádzkovateľa.
2. Náklady spojené s revíziami plynových kotlov zariadení hradí prenajímateľ 1 krát za 2 roky z fondu opráv a údržby – príloha č.1-zásad tvorby a čerpania fondu opráv pre obecné nájomné byty schválené obecným zastupiteľstvom dňa 17.06.2014.
3. Akékoľvek zmeny alebo doplnky tejto zmluvy je potrebné vypracovať v písomnej forme, pričom platnými a účinnými sa stanú až po ich podpise oboma zmluvnými stranami.
4. Ostatné práva a povinnosti zmluvných strán sa riadia príslušnými ustanoveniami Občianskeho zákonníka a ďalších  relevantných všeobecne záväzných právnych predpisov.
5. Zmluva sa vyhotovuje v 2 rovnopisoch, 1 rovnopis pre prenajímateľa a 1 rovnopis pre nájomníka.
6. Zmluvné strany vyhlasujú, že sú spôsobilé uzavrieť túto zmluvu, ich spôsobilosť na právne úkony nebola obmedzená, že zmluva, ktorú uzatvárajú po vzájomnej dohode obsahuje ich slobodnú, vážnu, určitú a zrozumiteľnú vôľu, obsahu zmluvy porozumeli a na znak súhlasu s ním zmluvu podpisujú.
7. Zmluva bola účastníkmi prečítaná a znenie tejto zmluvy je v súlade s prejavom ich slobodnej vôle na znak súhlasu podpísaná.
8. Ostatné ustanovenia neuvedené v tejto zmluve upravuje VZN č.02/2026 o nakladaní s nájomnými bytmi vo vlastníctve obce Šurianky.

V Šuriankach, dňa ......................................
Prenajímateľ:






Nájomník:

